དགའ་ལྡན་ཁྲི་ཐོག་བཅོ་བརྒྱད་པ་བྱེ་རི་རྒྱལ་མཚན་བཟང་པོ་

དགའ་ལྡན་ཁྲི་ཐོག་བཅོ་བརྒྱད་པ་བྱེ་རི་རྒྱལ་མཚན་བཟང་པོ་ནི། རབ་བྱུང་བརྒྱད་པའི་མེ་སྦྲུལ་ ༡༤༩༧ ལོར་བྱང་བྱེ་རི་སྟག་རྩེའི་སྟག་གི་གྲོང་དུ་སྐུ་འཁྲུངས། སྐུ་ན་ཆུང་དུ་ནས་རབ་ཏུ་བྱུང༌། བཤེས་གཉེན་མཁས་པ་དུ་མའི་ཞབས་ལ་བཏུད་ནས་མདོ་ཕྱོགས་གཞུང་ཆེན་ཁག་ལ་མཁས་པར་བསླབས། དེའི་རྗེས་དབུས་སུ་ཕེབས་ཏེ་རྗེ་ཤེས་རབ་སེང་གེའི་གདན་ས་དཔལ་ལྡན་སྨད་རྒྱུད་གྲྭ་ཚང་དུ་ཆོས་བཞུགས་གནང༌། རྒྱུད་ཆེན་ཤེས་རབ་བཟང་པོ་དང༌། རྒྱ་ར་ཆོས་སྐྱོང་རྒྱ་མཚོ་སོགས་མདོ་སྔགས་གཉིས་ཀ་ལ་གཞན་དྲིང་མེད་པའི་མཁས་གྲུབ་སྐྱེས་ཆེན་དུ་མའི་ཞབས་དྲུང་ནས་ཡི་དམ་གསང་བདེ་འཇིགས་གསུམ་སོགས་རྒྱུད་སྡེ་རྒྱ་མཚོའི་གཞུང་ལུགས་ལ་རིང་དུ་སྦྱངས་བར་མཛད་པས་མདོ་སྔགས་གཉིས་ཀ་ལ་འགྲན་ཟླ་མེད་པའི་མཁས་པར་གྱུར། དགུང་ལོ་རེ་གཅིག་པ་རབ་བྱུང་དགུ་པའི་ཆུ་སྦྲུལ་ ༡༥༣༣ ལོར་དཔལ་ལྡན་སྨད་རྒྱུད་གྲྭ་ཚང་གི་མཁན་ཁྲིར་ཕེབས། རྗེའི་རིམ་ལྔ་གསལ་སྒྲོན་དང༌། བསྐྱེད་རིམ་དངོས་གྲུབ་རྒྱ་མཚོ་འགྲེལ་བ་བཞི་སྦྲགས་སོགས་སྔགས་ཕྱོགས་རྒྱུད་སྡེ་གཞུང་ལུགས་དུ་མའི་འཆད་ཉན་རྒྱ་ཆེར་སྤེལ་བཞིན་པའི་མུར། བྱང་རྩེ་ཆོས་རྗེར་ཕེབས།
དགུང་གྲངས་ལྔ་བཅུ་པ་རབ་བྱུང་དགུ་པའི་མེ་རྟ་ ༡༥༤༦ ལོར་འཇམ་མགོན་རྒྱལ་བ་གཉིས་པའི་གདན་ས་དགའ་ལྡན་རྣམ་པར་རྒྱལ་བའི་གླིང་གི་མི་འཇིགས་གདོང་ལྔས་བཏེགས་པའི་གསེར་ཁྲིར་ཕེབས་ནས་མི་ལོ་གསུམ་གྱི་རིང་གསེར་ཁྲི་བསྐྱངས་ཏེ། བཤད་སྒྲུབ་འཁོར་ལོ་གསུམ་གྱི་སྒོ་ནས་འཇམ་མགོན་རྒྱལ་བ་གཉིས་པའི་ལུགས་བཟང་བླ་ནས་བླ་ན་བཏེགས། དགུང་ལོ་ང་གཉིས་པ་རབ་བྱུང་དགུ་པའི་ས་སྤྲེལ་ ༡༥༤༨ ཟླ་བ་དྲུག་པའི་ཚེས་ཉེར་དྲུག་ལ་མེ་ཏོག་གི་ཆར་འབབ་པ་དང་འཇའ་འོད་ཀྱིས་གུར་ཕུབ་པ་སོགས་ངོ་མཚར་བའི་ལྟས་དུ་མ་དང་བཅས་དགའ་ལྡན་དག་པའི་ཞིང་ཁམས་ཡབ་གཅིག་འཇམ་དཔལ་སྙིང་པོའི་དྲུང་དུ་གཤེགས། སྐུ་གདུང་ཞུགས་ལ་ཕུལ་བའི་སྐབས་རིང་བསྲེལ་ཁ་བ་འབབ་པ་ལྟར་བྱུང་བ་མ་ཟད། ལྷ་སྐུ་དང་ཡིག་འབྲུ་དུ་མ་བྱུང་བ་རྣམས་ནང་རྟེན་དུ་བྱས་པའི་གདུང་རྟེན་དངུལ་གྱི་མཆོད་སྡོང་རིན་པོ་ཆེ་ལི་མ་ལྷ་ཁང་གི་ཤར་གྱི་རྟེན་གཙོའི་གཡོན་ཕྱོགས་ལྔ་པར་བཞུགས། ལྷ་ཁང་འདིའི་མིང་ལ་ལོ་རྒྱུས་གཞནདང་གཞན་དུ་རྒྱ་གུར་ཞེས་ཀྱང་བྲིས་སྣང༌། རྗེ་འདི་ཡི་འཁྲུངས་གཤེགས་དང་གསེར་ཁྲིར་ཕེབས་པའི་ལོ་ཚིགས་ཐད་སྟག་ལུང་བྲག་གི་གདན་རབས་དང་ཀུན་མཁྱེན་བླ་མའི་འཇིགས་བྱེད་ཆོས་འབྱུང་སོགས་གསུང་སྒྲོས་མི་མཐུན་པ་དུ་མར་མཐོང་ཡང་ཁྲི་ཆེན་གོང་འོག་གི་རྣམ་ཐར་ལ་གཞིགས་ན་འདི་ཉིད་ཁུངས་ལྡན་དུ་བརྩིས་ན་འགྲིགས་སམ་སྙམ། །
Category:མི་སྣ།